**КОМИ РЕСПУБЛИКАСА ПРАВИТЕЛЬСТВОЛÖН ШУÖМ**

**Противоэпизоотическöй торъя комиссия лöсьöдöм йылысь**

«Ветеринария йылысь» Россия Федерацияса Оланпас серти, торъя öпаснöй висьöмъяс лоигöн юалöмъяс оперативнöя решитöм могысь, пемöсъяслöн вуджан да вуджтöм чукöра висьöмъяс паськалöмысь öлöдöм да найöс бырöдöм могысь Коми Республикаса Правительство шуис:

1. Лöсьöдны противоэпизоотическöй торъя комиссия.

2. Вынсьöдны противоэпизоотическöй торъя комиссиялысь составсö 1 №-а содтöд серти.

3. Вынсьöдны Противоэпизоотическöй торъя комиссия йылысь положение 2 №-а содтöд серти.

Коми Республикаса Юралысь В.Торлопов

Сыктывкар

2009 вося йирым тöлысь 13 лун

293 №

ВЫНСЬÖДÖМА

Коми Республикаса Правительстволöн

2009 во йирым тöлысь 13 лунся 293 №-а шуöмöн

(1 №-а содтöд)

Противоэпизоотическöй торъя комиссияö

**ПЫРЫСЬЯС**

|  |  |  |
| --- | --- | --- |
| Поздеев И.А. | - | Коми Республикаса Юралысьöс вежысь – Коми Республикалöн архитектура, стрöитчöм да коммунальнöй овмöсса министр (Комиссияса веськöдлысь) |
| Бурнадзе Т.П. | - | Коми Республикалöн ветеринарнöй дöзьöр службаса юрнуöдысь (Комиссияса веськöдлысьöс вежысь) |
| Белых А.М. | - | Коми Республикалöн ветеринарнöй дöзьöр службаса противоэпизоотическöй да организационнöй мероприятиеяс нуöдан юкöнса начальник (Комиссияса секретар) |
| Антонов А.В. | - | Россия Федерацияса федеральнöй безопасносьт службаса Коми Республикаын веськöдланiнса начальник (сёрнитчöмöн) |
| Гайзер В.М. | - | Коми Республикаса Юралысьöс Медводдза вежысь – Коми Республикалöн сьöм овмöсса министр |
| Глушкова Л.И. | - | Ньöбасьысьяслысь правояс да мортлысь бур олöм доръян юкöнын Федеральнöй дöзьöр службалöн Коми Республикаын веськöдланiнса юрнуöдысь (сёрнитчöмöн) |
| Ерёмченко В.И. | - | Коми Республикаса пытшкöс делöяс кузя министр (сёрнитчöмöн) |
| Мануйло О.Л. | - | Россияса ВЛМ Коми Республикаын медшöр веськöдланiнса начальник (сёрнитчöмöн) |
| Некипелова М.В. | - |  Коми Республикаса вöр-ва озырлун да гöгöртас видзан министр  |
| Нуйкин А.Ф. | - | Коми Республикаын гражданаöс видзан мероприятиеяс нуöдысь комитетса веськöдлысь |
| Попов А.Н. | - | Федеральнöй вöр-ваöн вöдитчан юкöнын дöзьöр службалöн Коми Республикаын веськöдланiнса юрнуöдысь (сёрнитчöмöн)  |
| Самойленко П.Л. | - | Федеральнöй ветеринарнöй да фитосанитарнöй дöзьöр службалöн Коми Республикаын веськöдланiнса юрнуöдысь (сёрнитчöмöн) |
| Чечёткин С.Л. | - | Коми Республикаса видз-му овмöс да сёян-юан кузя министр. |

ВЫНСЬÖДÖМА

Коми Республикаса Правительстволöн

2009 во йирым тöлысь 13 лунся 293 №-а шуöмöн

(2 №-а содтöд)

Противоэпизоотическöй торъя комиссия йылысь

**ПОЛОЖЕНИЕ**

I. Панас

1. Тайö Положениеыс индö противоэпизоотическöй торъя комиссиялысь уджалан пöрадок, медшöр могъяс, удж да правояс (водзö – Комиссия).

2. Комиссиясö лöсьöдöма «Ветеринария йылысь» Россия Федерацияса Оланпаслöн 17 статья серти пемöсъяслöн вуджан, а сiдзжö вуджтöм чукöра висьöмъяс паськалöмсö öлöдöмкöд да бырöдöмкöд йитчöм юалöмъяс оперативнöя решитöм могысь.

3. Комиссия уджалö сэк, кор сылöн компетенция пырысь юалöмъяссö нюжöдны позьтöг колö быть видлавны.

4. Комиссияöн веськöдлö веськöдлысь, кодлöн эм öти вежысь.

5. Комиссия аслас уджын мыджсьö Россия Федерацияса Оланподув, Коми Республикаса Оланподув, Россия Федерацияса да Коми Республикаса нормативнöй правовöй актъяс вылö, а сiдзжö тайö Положение вылö.

II. Комиссиялöн могъяс

6. Комиссиялöн медшöр могъяс:

1) лöсьöдны пемöсъяслöн вуджан да вуджтöм чукöра висьöмъяс паськалöмсö öлöдöм да бырöдöм кузя мероприятиеяс;

2) пемöсъяслöн вуджан да вуджтöм чукöра висьöмъяс паськалöмсö öлöдöм да бырöдöм кузя кутны йитöд юридическöй кывкутысьяскöд да торъя йöзкöд да координируйтны налысь уджсö.

III. Комиссиялöн удж

7. Комиссия сылы сетöм могъяс серти збыльмöдö татшöм удж:

1) юöртö Коми Республикаса Правительствоö Коми Республика мутасын пемöсъяслöн вуджан да вуджтöм чукöра висьöмъяс йылысь да найöс паськалöмсö öлöдöмын да бырöдöмын примитöм мераяс йылысь;

2) видлалö Коми Республика мутасын пемöсъяслысь вуджан да вуджтöм чукöра висьöмъяс лоöмын да паськалöмын помкаяссö, условиеяссö;

3) оперативнöя видлалö юалöмъяссö, кутшöмъяс йитчöмаöсь Коми Республика мутасын пемöсъяслöн вуджан да вуджтöм чукöра висьöмъяскöд;

4) лöсьöдö да збыльмöдö пемöсъяслöн вуджан да вуджтöм чукöра висьöмъяс паськалöмсö öлöдан да бырöдан мероприятиеяс;

5) кывзö юридическöй кывкутысьясöс да торъя йöзöс Коми Республикаса мутасын пемöсъяслöн вуджан да вуджтöм чукöра висьöмъяс паськалöмсö öлöдан да бырöдан мероприятиеяс збыльмöдан юалöмъяс кузя;

6) кутö йитöдсö юридическöй кывкутысьяскöд да торъя йöзкöд пемöсъяслöн вуджан да вуджтöм чукöра висьöмъяс паськалöмсö öлöдöм да бырöдöм кузя мероприятиеяс нуöдiгöн.

IV. Комиссиялöн правояс

8. Комиссиялöн сылы сетöм компетенцияын эм право:

1) индöм ногöн босьтны Коми Республикаса олöмö пöртысь власьт органъяслысь, меставывса асвеськöдлан органъяслысь, юридическöй кывкутысьяслысь, организационно-правовöй форма вылö видзöдтöг, а сiдзжö торъя йöзлысь сылы сетöм могъяс решитöм вылö колана материалъяс да юöр;

2) лöсьöдны пемöсъяслöн вуджан да вуджтöм чукöра висьöмъяс паськалöмсö öлöдöм да бырöдöм вылö веськöдöм мераяс збыльмöдан юалöмъяс кузя вöзйöмъяс;

3) индöм ногöн корны Комиссияса заседаниеяс вылö пемöсъяслöн вуджан да öтчукöрöн вуджтöм висьöмъяс паськалöмсö öлöдöм да бырöдöм вылö веськöдöм мераяс збыльмöдан юалöмъяс кузя Коми Республикаса олöмö пöртысь власьт органъясöс, меставывса асвеськöдлан органъясöс, организацияясöс петкöдлысьясöс, а сiдзжö гражданаöс;

4) индöм ногöн кутны йитöд юридическöй кывкутысьяскöд да торъя йöзкöд, кодъясöс корöма пемöсъяслöн вуджан да вуджтöм чукöра висьöмъяс паськалöмсö öлöдöм да бырöдöм вылö веськöдöм мераяс збыльмöдöм вылö, а сiдзжö Комиссияöн примитöм решениеяс олöмö пöртöм вылö;

5) индöм ногöн сылöн компетенцияын юалöмъяс кузя участвуйтны Коми Республикаса нормативнöй правовöй акт балаяс дасьтöмын;

6) индöм ногöн учёнöйяс, специалистъяс, Коми Республикаса олöмö пöртысь власьт органъясöс да меставывса асвеськöдлан органъясöс петкöдлысьяс, колана мукöд организацияяс да Комиссиялöн удж туйвизьяс кузя йöз лыдысь лöсьöдны уджалан группаяс, индыны налысь уджмогъяссö да Комиссия вылö пуктöм могъяс збыльмöдöм кузя уджалан пöрадоксö;

7) сетны карантиннöй да карантиннöйöн лоны вермана зонаын карантинъяс да мукöд дзескöдöмъяс бырöдöм вылö противоэпизоотическöй, ветеринарно-санитарнöй да овмöс нуöдан мероприятиеяс тырвыйö нуöдöм йылысь кывкöртöд

V. Комиссиялысь удж котыртöм

9. Комиссиялöн заседаниеяс нуöдöны колана дырйи сы серти, кутшöм Коми Республика мутасын эпизоотическöй серпасыс.

10. Комиссияса веськöдлысь, а кор сiйö абу, Комиссияса веськöдлысьöс вежысь:

котыртö Комиссиялысь удж;

индö Комиссияса заседание нуöдан места да кадпас, а сiдзжö Комиссияса заседаниелысь сёрнитантор;

нуöдö Комиссиялысь заседание;

кырымалö Комиссия нимсянь документъяс;

Комиссияса секретарлы, Комиссияö пырысьяслы сетö быть збыльмöдöм вылö поручениеяс.

11. Комиссиялöн заседание лоö правомочнöйöн, сэнi кö эмöсь Комиссияö пырысьяс лыдысь джынсьыс абу этшаджыкöн.

12. Решениеяс примитсьöны восьсöн гöлöсуйтöмöн пырысьяслöн унджык гöлöс серти да юöртсьöны веськöдлысьöн.

Кор гöлöсуйтiгöн гöлöс лыдыс öткодь, решайтан гöлöсыс лоö веськöдлысьлöн.

13. Комиссияса решениеяс оформитöны сылöн заседаниеясса сёрнигижöдъясöн да юöртöны Коми Республикаса олöмö пöртысь власьт колана органъяслы, меставывса асвеськöдлан колана органъяслы да колана дырйи юридическöй кывкутысьяслы да торъя йöзлы лöсялана выпискаясöн. Юалöмъяс кузя, кутшöмъяс корöны Коми Республикаса Правительствосянь решениеяс, Комиссия индöм ногöн сетö лöсялана вöзйöмъяс.

14. Комиссиялысь уджсö организационнöя да юöрöн могмöдö Коми Республикаса ветеринарнöй дöзьöр служба.

Исакова 6 639 пас